เจ้าหนี้สัมพันธ์ฯ ได้คืนเฉลี่ย1.18%
กรมบังคับคดีเรียกเจ้าหนี้สัมพันธ์ประกันภัย 8,000 ราย ตรวจสอบบัญชี เฉลี่ยรับหนี้คืน 1.18%
25 ก.ค. 2559

กรมบังคับคดีเรียกเจ้าหนี้สัมพันธ์ประกันภัย 8,000 ราย ตรวจสอบบัญชี เฉลี่ยรับหนี้คืน 1.18%
นายทรงธรรม พูนเกษมทรัพย์ รองอธิบดีกรมบังคับคดี เปิดเผยว่า ในวันที่ 3 ส.ค.นี้ เจ้าพนักงานพิทักษ์ทรัพย์ได้นัดตรวจบัญชีส่วนแบ่งทรัพย์สินของบริษัท สัมพันธ์ประกันภัย เพื่อจ่ายให้กับเจ้าหนี้ ครั้งที่ 1 โดยมีเจ้าหนี้ที่ขึ้นทะเบียนรับชำระหนี้ 7,972 ราย มูลหนี้ที่ยื่นขอรับชำระรวม 2,369.42 ล้านบาท หากผู้มีส่วนได้เสียไม่ไปตรวจหรือคัดค้านบัญชีส่วนแบ่ง เจ้าพนักงานพิทักษ์จะถือว่าบัญชีส่วนแบ่งนั้นถูกต้องและเป็นที่สุด โดยกรมบังคับคดีได้กำหนดและเรียงลำดับให้เจ้าหนี้มารับเงินเฉลี่ยคืนได้ตั้งแต่วันที่ 16-19 ส.ค.นี้
อย่างไรก็ตาม เบื้องต้นได้รวบรวมทรัพย์สินของบริษัท สัมพันธ์ประกันภัย ได้ประมาณ 24 ล้านบาท แต่ในครั้งแรกจะนำสินทรัพย์จำนวน 1,569.87 ล้านบาท มาเฉลี่ยคืนเจ้าหนี้ก่อน โดยจะจ่ายส่วนแบ่งชำระหนี้คืนได้ประมาณ 1.18% ของมูลหนี้ ในขณะเดียวกันกองทุนประกันวินาศภัยจ่ายชดเชยให้ส่วนหนึ่งคืนให้กับผู้เอาประกันภัยด้วย โดยกองทุนนี้จะชำระหนี้ให้ผู้เอาประกันที่ไม่ได้รับชำระหนี้ เนื่องจากบริษัทที่ทำประกันไว้ล้มละลายหรือถูกเพิกถอนใบอนุญาต โดยกฎหมายกำหนดให้กองทุนชำระหนี้ได้ตามมูลหนี้ แต่ไม่เกิน 1 ล้านบาท/ราย
ทั้งนี้ บริษัท สัมพันธ์ประกันภัย ถูกศาลมีคำสั่งพิทักษ์ทรัพย์เด็ดขาด เมื่อวันที่ 7 เม.ย. 2553 หลังจากบริษัทมีหนี้สินเกินกว่าทรัพย์สิน 748.15 ล้านบาท มีค่าสินไหมทดแทนค้างจ่ายที่มาร้องเรียนต่อสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จำนวน 16,585 ราย คิดเป็นเงินรวม 701.41 ล้านบาท